บอร์ด QTC ไฟเขียวบ.ย่อยลงนามโรงไฟฟ้าพลังงานแสงอาทิตย์ ประเทศพม่า
บอร์ด QTC ไฟเขียว “คิวทีซี โกลบอล เพาเวอร์” ลงนามโครงการโรงไฟฟ้าพลังงานแสงอาทิตย์ ณ เมืองมินบู ประเทศพม่า
6 ธ.ค. 2559

นายพูลพิพัฒน์ ตันธนสิน ประธานคณะกรรมการบริหาร และกรรมการผู้จัดการ บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า คณะกรรมการบริษัท คิวทีซี โกลบอล เพาเวอร์ จำกัด (QTCGP) ซึ่งเป็นบริษัทย่อย ได้อนุมัติให้บริษัทลงนามในสัญญา MOA (Memorandum of Agreement) ของโครงการโรงไฟฟ้าพลังงานแสงอาทิตย์ ที่เมืองมินบู (Minbu) ประเทศเมียนมา พร้อมอนุมัติให้วางเงินมัดจำจำนวน 2.25 ล้านเหรียญดอลลาร์สหรัฐ (หรือ 80 ล้านบาท) เพื่อศึกษาความเป็นไปได้ของโครงการตามข้อตกลงของสัญญา MOA
โดยมีเงื่อนไขว่าหากผลการศึกษาของโครงการไม่เป็นไปตามที่บริษัท QTC กำหนดและบริษัท QTC ตัดสินใจที่จะไม่ลงทุนในโครงการดังกล่าวแล้ว คู่สัญญาจะต้องคืนเงินมัดจำจำนวนดังกล่าวให้แก่ QTCGP ตามข้อตกลงของสัญญา MOA และในส่วนของเงินอีกจำนวน 50 ล้านบาท ทางบริษัทจะนำไปใช้ในการศึกษาความเป็นไปได้ของโครงการโรงไฟฟ้าพลังงานแสงอาทิตย์ที่เมืองมินบู และโครงการโรงไฟฟ้าพลังน้ำ 4 แห่งที่ประเทศลาว ตลอดจนค่าใช้จ่ายอื่น ๆ ที่เกี่ยวข้อง
สำหรับแหล่งที่มาของเงินทุนมาจากการเพิ่มทุนจดทะเบียนของ QTCGP หลังจาก คณะกรรมการบริษัท QTC ได้พิจารณาและอนุมัติให้เพิ่มทุนจดทะเบียน ของ QTCGP อีกจำนวน 130 ล้านบาท (จากเดิม 10 ล้านบาท เพิ่มเป็น 140 ล้านบาท) เมือวันที่ 30 พฤศจิกายน 2559 โดยบริษัท QTC จะซื้อหุ้นเพิ่มทุนทั้งหมดเพื่อให้ QTCGP นำเงินจากการเพิ่มทุนนี้นำไปใช้ทำการศึกษาความเป็นไปได้ของโครงการโรงไฟฟ้าพลังงานแสงอาทิตย์ที่เมืองมินบู ประเทศเมียนมา พร้อมวางเงินมัดจำดังกล่าวข้างต้น